Torra di a Parata

A torra di A Parata hè una torra di Corsica. Hè situata annantu à a cumuna d'Aiacciu. U prubitariu era prima u Ministeru di a guerra, ma a so prubità fù trasferrita dopu à a cità d'Aiacciu, dopu à un'urdinanza di u Rè di Francia Louis-Philippe di l'ottu marzu 1838. A forma di a torra hè ronda. Hè alta 12 metri è u so diamitru misura 7,30 metri.

A torra di A Parata hè una di i più torri cunnisciuti di l'isula postu ch'hè vicinu à Aiacciu è l'Isuli Sanguinari, un locu mori friquintatu da i turisti, è chì ci si pò ghjugna faciuli.

Hè un fattu stranu ch'eddi ci fussini dui torri cusì vicini: una in cima di a Punta di A Parata è quidd'altra annantu à l'isulottu di Mezu Mari. Ma ùn sò micca stati custruiti à listessa ebbica, postu chì quidda di l'isulottu di Mezu Mari hè stata eretta in circa 1550 quandu quidda di a Punta di A Parata hè stata custruita più dopu, in 1608.

Itinerariu
A torra hè situata à 14 kilomitri di u centru d'Aiacciu. Da Aiacciu, si piglia a dirizzioni di l'Isuli Sanguinari, annantu à u stradonu dipartimentali D111. Si ghjugni in a Punta di A Parata. Si cuntinueghja drittu è si codda pà u stradeddu, cù i so ricciati è i scalinati in diurita nera, è si ghjugni insin'à a torra, in cima, in deci minuti. Da a torra, ci hè una vista magnifica annantu à l'Isuli Sanguinari è u golfu d'Aiacciu. U spittaculu annantu à l'Isuli Sanguinari hè splendidu à u tramontu di u soli.

 Storia 
A torra di A Parata hè stata custruita da Dumenicu d’Urnanu è Girolamo da Levante in 1608. Era chjamata tandu a "Torra di a Sanguinara di Terra", in cuntrastu incù a "Torra di a Sanguinara di Mari" (ancu chjamata a "Torra Castellucciu"), custruita annantu à l'isula Mezu Mari.

 Rifarenzi 
 Caporossi, Orsu Ghjuvanni, Cronica di a Corsica 
 situ di a cumuna d'Aiacciu 

Liami
 Corsicanews: A Torra di A Parata 

Categoria:Torre di Corsica